Kunsthal Spritten havde torsdag inviteret til åbent hus i anledning af spritfabrikken i Aalborgs 90-års fødselsdag. I øjeblikket er den hæderkronede industribygning ved at blive omdannet til et moderne center med blandt andet et kunstcenter. Derfor var det oplagt, at Kunsthal Spritten brugte 90-års dagen til at vise sig frem. Det er en fantastisk mulighed for at fortælle om omdannelsen af det ikoniske industrianlæg, fortæller direktøren for Kunsthal Spritten, Mads Damsbo, i dette videoklip: - Spritten er i høj grad blevet symbol på Aalborgs succesfulde historie som industriby. Nu begynder næste kapitel på den gamle spritfabrik med opførelsen af Kunsthal Spritten og byens nye vartegn Cloud City. Det er med stor glæde, at vi her på tærsklen mellem fortid og fremtid kan fejre Sprittens 90 års-fødselsdag i Kedelhallen, hvor den nye kunsthal skal opføres, lyder det fra direktøren for Kunsthal Spritten, Mads Damsbo. Kunsthal Spritten skal efter planen stå færdig i 2024.

Referat:
Kunsthal Spritten markerede torsdag, at det er 90 år siden Danske Spritfabrikkers fabriksanlæg ved havnen i Aalborg blev taget i brug.